text:
Discussion:Risultive
probleme di copyright[modifiche il codiç]
Il test al è copiât dal blog contecurte --Tocaibon 23 di Fev 2009 a lis 22:34 (UTC)
- Se ca e là lu ai scrit simpri jo, valial o bisugne tornâ a fâlu compagn? Sia là che ca la vôs e je fate par jessi viodude, ma là si à cûr dismenteâle e ca postai che se un le cîr le cjatedi--bandul 7 di Mar 2009 a lis 16:30 (UTC).
- Scusait, cui isal chest "bandul" che al dîs di vê scrit il tast su Contecurte?????
- Voaltris de Vichipedie vêso i riferments (mail par es.): tant par savê, che jo o cognòs l'autôr dal post di Contecurte... (Dree Venier)
Par Dree Venier - il riferiment par Bandul no lu vin, dut câs tu puedis lassâ un messaç scrivint inte sô pagjine di discussion.
Par Dree Venier - E jere une domande retoriche, fate par savè cemùt che e funzione la Vichi: se dal câs une vòs e fos publiche e ben fate e fate par jessi difundude si po doprâle dute o in part? No vevi dite di jessi stât jo a scrivile, capissimi ben! La frase e tacave cuntun "se". Siòr Dree che nol stedi a scjaldàsi, o savìn cui che lu veve scrit, ven a stâi Sandri.
Licence e Copyright[modifiche il codiç]
Un clariment:
Un test al pues jessi doprât de Vichipedie dome se al è stât fat dal sô autôr cuntune licence libare (tipo la GNU Free Documentation License o GFDL). L'autôr al lasse cussì chel che par inglês si clame copyleft, ven a stâi che si pues liberementri copiâ la sô opare e modificâle (ancje cun finalitâts comerciâlis). Jo o spieti un clariment di Bandul o dai autôrs di Contecurte, tal câs no sarà fastidis a scancelâ la vôs. --Tocaibon 20 di Mai 2009 a lis 21:34 (UTC)
Clariment: La mê e jere une ipotesi (Se ca e là lu ai scrit simpri jo) par dî che al capite che tescj doprâts di altris bandis a vegnin ancje metûts te Vichi parcè che se o met alc tal me blog, par esempli, o su un gjornalut di parochie, la zornade dopo al è dismenteât, ma se al va su Vichi la fadie fate e à un sens. Se il resonament nol cuadre alore bisugnarà gjavâ dut ce che al è doprât in plui bandis. Ma la logiche di interenet no ise chê di rindi disponibil il savê?--bandul 26 di Mai 2009 a lis 10:11 (UTC)
- La robe plui semplice di fâ e je chê di zontâ, ae fin dal articul di Contecurte, la scrite Il contignût al è disponibil sot de GNU Free Documentation License (viôt il leam ae wiki taliane par aprofondiments). Timp indaûr o vevin discutût se si podevin zontâ dai tescj di storie di Luzian Verone e se tu ti visis o vevin dite di no parcè che e mancjave la declarazion di opare libare di bande dal autôr. Jo personalmentri o pensi che se al ves savût lui le varès dade cence fastidis ma cheste mê opinion no vâl pe Leç.
- Note che i articui scrits su la Vichipedie e puedin jessi copiâts cence domandâ nuie a nissun parcè che in font a ogni pagjine tu cjatis scrit propit che Il contignût al è disponibil sot de GNU Free Documentation License--Tocaibon 27 di Mai 2009 a lis 08:40 (UTC)
Il me intindiment al è chel di rindi disponibil a ducj tescj furlans che a podedin jessi doprâts. Se la strade e je chê de GNU Free Documentation License, alore mi va ben.--bandul 12 di Jug 2009 a lis 08:39 (UTC)


c: text/html

text:
Intune conte dal poete serp la muart eroiche
di un om fi fuarce salvadie
che al sfide Vignesie tal non de libertât
“Kanjoš, il Furlan e il Dôs” e je une conte scrite in tal 1870 di Stefan Mitrov Ljubiša (1824-1878), autôr “cernogoran” (perdonaitmi il neologjisim: al ven di Črna Gora, che i talians a clamin Montenegro, par chest no mi plâs definîlu montenegrin), ricognossût dai serps tant che il poete che plui di ducj al à rivât adore a fâsi vôs di un popul, piturant cu lis peraulis il sintî identitari profont cuintri di ogni pericul di discomparî devant di un nemì fuart e potent, cuant che chel al slungje lis sgrifis su la sô tiere, sdrumant lenghe e culture par imponisi e par sostituîsi ai gnûfs sotans. In cheste opare, calcolade tant che une des plui impuartantis de leterature serbe romantiche, nus ven contade la storie di Kanjoš Macedonovic´, un marcjadant di Budva, un omenut picinin, un come tancj altris, cetant lontan de idee tradizionâl di eroi potent e vigorôs, che si met tal cjâf di deventâ il campion de sô tribù, che dai Paštrovic´, par svindicâ i dirits de sô int. E chest intun moment – o sin intal cûr dal secul XV – là che sedi i Turcs che Vignesie a vuelin svantâ dirits su chê sclese di mont di cret che si sprofonde tal mâr Adriatic e che Kanjoš si ustine a difindi, libare e cence parons, dal moment che e je cjase sô. Il stîl doprât dal Autôr al ricuarde i cjants dai antîcs guslârs, i sunadôrs di gusla, chel strument a cuarde de tradizion balcaniche che al compagnave la vôs dai cjantestoriis de tradizion. E in efiets, il test di cheste conte al pues ben fâ pensâ al stîl di chê grande tradizion orâl là che lis azions dai antenâts a vignivin cjantadis intes placis dai paîs o intai piçui vilaçs rimpinâts sù pes monts, e che a deventavin memorie coletive. La sene e tache intal principi dal mês di Marc dal 1423. I vecjos patriarcjis dal clan dai Paštrovic´ a decidin di cjatâsi cul rapresentant dal dôs di Vignesie, l’amirâl Francesco Bembo, che ju ospite su la sô nâf di vuere. Il pat al è che se i Turcs a vessin di tacâ la lôr tiere, alore la Republiche ju difindarès, ma in cambi lôr a àn di deventâ une part dal grant imperi comerciâl di Sant Marc, fedêi e devots aes esigjencis dai venezians. E cussì il clan, dismenteantsi de antighe braùre dai siei antenâts, al devente un servidôr di chê potence economiche che no à nuie a ce fâ cu la sô int e che e je dome golose des risorsis di une tiere che e vîf di bosc e di marine. E cuant che si presente la ocasion, un atac dal Turc, Vignesie si mangje la peraule e no môf nancje un dêt par onorâ il so pat. Cussì Kanjoš, un om ordenari, al decît di puartâ la sô vôs cuintri dal dôs in persone. Nol à nissune carateristiche dal combatent, nol à un fisic potent, ma al à un cûr sclet, al stime impuartante la peraule dade, al è calcolât un savi, e al ame cun dut il cûr la sô int e il so pais. Cussì al decît di partî par un viaç lunc che lu puarte fin intal cûr de grande citât: si piert denant dai grancj palaçs, dal labirint des straducis, de ricjece des buteghis e de bielece di che int siore e braurose, ma ancje cetant plui corote, crudêl, egoiste a pet di chei pastôrs contadins e oms di mâr dulà che tra lôr al è nassût e cressût. Dut ce che lui al fâs e che al dîs, al devente ridicul pai abitants di Vignesie, ma al è ben clâr che la posizion dal Autôr e je dute a pro di Kanjoš: la sô “inciviltât” e vâl tant di plui, parcè che e je gjenuine a pet de “civiltât” ocidentâl false e corote. Ma nol è dome lui rivât a svindicâ i dirits dal so popul devant dal dôs. Al ven a savê che un zigant, un furlan che al ven di une tiere salvadie e primitive, la Furlandie, al à cjapât possès di une isole de lagune e al spiete che il dôs al vegni a combati cuintri di lui, par viodi cui che le vinç. Parcè che si è stufât di vê di paiâ a Vignesie un tribût, e al reclame la sô libertât. Il furlan al à un cuarp grandonon, al è descrit alt tant che une mont. I siei vistîts a son fats di pelice di lôf. E al dispresee il dôs e ducj i abitants di Vignesie, dal moment che nissun, nancje la plui grande autoritât di chel paîs, al à il coraç di cjapâsi la responsabilitât di scombati cuintri di lui. Al è ben clâr che Stefan Mitrov Ljubiša al rapresente chest furlan tant che une fuarce de nature, libare e potente, che si met cuintri di une culture segnade de decjadence e de coruzion. Kanjoš, sperant di vuadagnâsi la stime dal dôs, al decît di scombati cuintri dal furlan. E lu cope. Ma prime di murî, il furlan i domande parcè che Kanjoš al à decidût di metisi cuintri di lui, dal moment che ducj i doi a rapresentin la vôs di popui che a vuelin jessi libars di chel stes paron. Il furlan al piert. Ma la sô muart, libare e salvadie, e reste un esempli di grandece e di libertât. Un insegnament no dome pai serps. ❚
Agnul Floramo
IL FRIÛL VIODÛT DAI SCRITÔRS. Il zigant che al ven de Furlandie, creazion de fantasie di LjubišaAgnul Floramo
Intune conte dal poete serp la muart eroiche

robotstxt: allowed

filter: keep


text:
Dialic cun Stefania Carlotta Del Bianco,
regjiste de prime produzion
dal Teatri stabil furlan
Ce i covential al teatri furlan? Pe atore e regjiste furlane Stefania Carlotta Del Bianco – che il teatri lu mastie di frute – al à bisugne di «fiducie e gnovis colaborazions», di vierzisi e di «contaminâsi cun esperiencis in altris lenghis minorizadis – lidrîs di amôr e culture, di simpri – e di gjavâsi vie i stereotips che lu àn, a tuart, cristalizât». Il teatri furlan dal doman «al à di sporcjâsi e respirâ a fuart dapardut, nol à di vê pôre di confrontâsi», di cjalcjâ palcs “forescj”, parcè che «la lenghe dal teatri e je universâl e limitâsi o scunîsi par une dimension di scjale presumude, magari peade al ûs di une fevele mancul pandude di altris, al è alc di lassâ indaûr: se e je cualitât, cheste e ven fûr in cualsisei lenghe». Baste vê cure di jê. «Se no tu i stâs daûr ae tiere, nol madrès nuie», e spieghe Del Bianco. Cussì, «se il furlan tu lu âs a cûr, tu lu cognossis, tu lu studiis, tu ti fasis stiçâ, al fâs madressi pomis bielis e sauridis».
◆ L’atrat pal teatri di Stefania Carlotta Del Bianco si mostre za in tierce elementâr, cuant che e scrîf un toc, a ‘nt fâs la regjie e lu interprete, ma e je une professore dal so liceu, che le sburte a frecuentâ il laboratori teatrâl “La Meglio Gioventù” – «progjet maraveôs promovût dal CSS di Udin» –, a lei ta chê studentesse di disevot agns une passion – malmadure, ma za profonde – che e jere ancje dibisugne. «E veve capît che o cirivi un puest par esprimi dut chel mont che no savevi dâi forme ni vôs».
◆ E dal teatri – fale une parentesi curte – Carlotta no si è plui slontanade. A ’nt fevele fasint bocje di ridi e cui voi che a slusin. Diviersis lis esperiencis fûr dal Friûl, ancje «crudis, ma veris», che i àn insegnât «un grant rispiet pal lavôr e pes personis, une grande atenzion ae scolte, a lâ insot te essence des robis, de realtât, dulà che la storie e pues nassi, tant che la azion seniche». E diviers a son stâts i mestris che a àn lassât une olme tal so percors personâl e professionâl: di Francesco Accomando, che le à compagnade i prins agns dal laboratori dal CSS, a Sandra Cosatto e Giuliana Musso, atoris di «potence e profonditât autentichis». «Fortunât e profont» l’incuintri cun Mamadou Dioume, atôr storic di Peter Brook, e tenar il ricuart di Rick Cluchey, che al à vût lavorât cun Beckett. «Il so percors di atôr dal penitenziari San Quentin in Californie al jere stât un tassel de mê tesi, centrade sul teatri in preson», prime esperience di teatri sociâl pe atore e regjiste furlane.
◆ «Te preson di Tumieç o ai cognossût un grup di oms de sezion Alte sigurece, vuidâts dal regjist Sandro Carpini. No jeri li par judicâ, ma par capî. O ai cjatât personis deventadis fragjilis, che, fasint teatri, a volevin fâsi notâ par alc di diferent dal motîf che si cjatavin li, che a crodevin a fuart intune pussibilitât di rieducazion e di reinseriment inte societât, ancje midiant dal teatri, de istruzion, dal lavôr, ativitâts che par altri a son (o a varessin di jessi!) previodudis dal ordenament penitenziari dal 1975».
◆ Po, a vignaran lis esperiencis dal teatri cui rifugjâts, cu la disabilitât e la salût mentâl. La plui resinte e je cul “Cantiere dei desideri”, laboratori di espressivitât teatrâl a Flumisel, animât di «un grup maraveôs che mi à adotade e al è daûr a insegnâmi la pazience e la bielece, formât di une ventine di personis, dai 25 ai 80 agns, massime feminis, cun “abilitâts diviersis”, tal sens che ducj o sin abii in cualchi robe e in alc altri no!».
◆ Un teatri, chel sociâl e di comunitât, di fâ plui che di viodi. Che al fâs ben aes personis. Une pratiche teatrâl trasversâl dulà che «ducj – dai artiscj ai professioniscj de promozion dal benstâ fin ai citadins, che cualchi volte a fasin part di cualchi fragjilitât o margjinalitât sociâl – a realizin percors teatrâi, progjets che i lôr fins a son varis: civîi, artistics, culturâi e di benstâ psicosociâl. O crôt a fuart intal teatri di fâ. A varessin di provâ ducj! Provâ a stâ intun grup, metisi ae prove, passâ limits, che no simpri a son chei fisics. Il teatri – e conte Stefania Carlotta Del Bianco – al ative relazions tra lis personis che in altris contescj no saressin, e nus met ducj sul stes nivel. Ducj intun, ducj cu la storie che o volìn contâ. No crôt ai protagonisims, facii e za viodûts, o crôt ae semplicitât dal incuintri e ae poesie che pardabon ognidun di nô al à e al sa comunicâ, in cualsisedi maniere».
Cressude cu lis storiis di Pinin Carpi, Mario Lodi, Altan e cui colôrs su la taule, de mame – mestre montessoriane – Carlotta e à ereditât il gust di lavorâ cui fruts: «une gjonde, di là di une cjarie di energjie; zero compromès e un mont di ridadis». «Cuntun grup di coleghis o vin costituît une associazion culturâl che si clame “Spazio a colori” e o realizìn laboratoris didatics, no dome in regjon, intes scuelis, bibliotechis e dilunc di events artistics».
◆ Un percors lunc, diversificât, mot di passion, curiositât e studi continui, nudrît di sensibilitât e ricercje de bielece, chel di Stefania Carlotta Del Bianco, che le viôt, in ultin, impegnade tal cetant zovin Teatri stabil furlan, e in particolâr te sô prime produzion – “La cjase. Lagrimis di aiar e soreli” -, che e cure la regjie, gjavade di “La casa” dal scritôr, poete e dramaturc cjargnel Siro Angeli, che e fonde lis lidrîs te Cjargne di passe 80 agns za fa. «La prime volte che o ai let il test, in gracie di une propueste une vore biele di Paolo Patui, mi à colpît la sô aderence cul vuê. Personaçs fragjii intun mont che dispès ur è strent, che lis sôs convenzions a son modons che si sfruçonin e a disledrosin un destin ciert. O sin nô in conflit cuntun presint simpri plui dificil di disberdeâ, o sin nô ae ricercje di une gjeografie emotive e sessuâl stabile, o sin nô a cidinâ i impuls che cualchi volte nus podaressin salvâ, nô che o colìn, o amìn, o çavariìn, o scjampìn e cualchi volte par fortune o savìn tornâ ae nestre anime. E mi à colpide l’ûs savint de lenghe che, ancje se par talian, di là di jessi di une modernitât di no crodi, e sune tant che la lenghe furlane e a ‘nd à ancje il costrut».
Ator dal progjet, tante atenzion e curiositât. «Mi auguri pardabon che l’interès al sedi grant tant che il lavôr e la dedizion di dut il grup di atôrs, ma ancje de direzion artistiche, de segretarie dal Teatri stabil furlan, che a stan daûr a chest progjet cun cure amorevule. Savê che a son spietis sul Teatri stabil furlan al è stimolant e al gratifiche, e nus da, a ducj nô, une responsabilitât felice». ❚


text:
Insegne luminose al neon
insegne luminose al neon Milano, scritte luminose al neon Milano, scritte al neon Milano, scritte al neon Interior Design
insegne al neon, insegne luminose al neon, insegne luminose al neon Piazza Duomo Milano, insegne luminose negozio DoDo La Rinascente Piazza Duomo...
insegne luminose Milano, insegne luminose al neon Milano, insegne per negozi Milano, elementi al neon colorato negozio Diesel in Corso Venezia a...
insegne luminose al neon Milano, insegne luminose al neon, insegne negozi Milano, insegne per negozi, insegne luminose Milano, insegne al neon per ...
insegne luminose al neon, insegne negozi, insegne negozi Parigi, insegne luminose al neon Parigi, insegna negozio DoDo - Parigi
Insegne luminose al neon, insegne negozi, insegne luminose per negozi, insegne al neon per negozi, insegne luminose al neon negozio DoDo - Parigi
insegne luminose al neon, insegne negozi, insegne al neon per negozi, insegne al neon Milano, insegna al neon negozio PUMA, Milano
insegne luminose al neon, insegne al neon , insegne pubblicitarie, insegne luminose Milano, insegne SAMSUNG .
-
- 1 di 2
- ›


text:
Nol covente par sigûr jessi drâcs par visâsi che lis elezions dai 24 e 25 di Fevrâr si son lassadis daûr une situazion imberdeade: ducj si son inacuarts che la int e à pandût intes urnis la sô volontât di rignuvî il panorame politic. E la voie di parâ vie i sorestants de Seconde Republiche e à sburtât un numar une vore penç di eletôrs, ancje furlans, a sielzi la propueste di Beppe Grillo e dal Moviment des Cinc Stelis, prin partît ae Cjamare dai Deputâts. La afermazion di cheste formazion e je la uniche sigurece jessude des cabinis eletorâls: pal rest la Italie no à dât al centri-çampe di Bersani chê maiorance che e covente a dâ un guvier salt al Stât. Chest parcè che oltri a Grillo ancje Berlusconi, che pur al à metût il cjavut fûr de tane dome tai ultims doi mês di campagne eletorâl, al à rivât a convinci un tierç dai eletôrs talians a dâi credit. Grande delusion invezit pal president dal consei Mario Monti: la stime de int viers dal “tecnic” no je coventade a tirâ dongje plui dal 10 par cent dai consens. Il sucès di Grillo al è stât cussì penç che i croniscj a doprin il tiermin “tsunami”: peraule che e pant il savoltament dal tradizionâl bipolarisim che cheste fuarce politiche e à puartât, soredut se si cjale ai risultâts dai zovins dai 18 ai 25 agns. A Udin, juste par fâ un esempli, il 52 par cent di lôr al à votât 5 Stelis: e in 61 comuns de provincie i grilins a àn vût la maiorance tes urnis. La rapresentance politiche furlane dut câs e à assegnât 11 parlamentârs su 18 al centri-çampe: di chescj dome cinc a son i furlans, Gianna Malisani, Paolo Coppola e Serena Pellegrino di Udin ae Cjamare e Isabella De Monte di Pontebe e Carlo Pegorer di Tavagnà al Senât. E dome la De Monte e fevele par furlan. Altris furlans elets a son il grilin Walter Rizzetto di Tresesin e il montian Gian Luigi Gigli di Udin. Nissune olme di Friûl si cjate plui te Leghe (l’unic parlamentâr, Massimiliano Fedriga, al è di Triest dulà che il partît al è ridot al 3 par cent), e ancje Manuela di Centa dal Pdl e je restade fûr dal Parlament. La campione cjargnele e fasarà ricors, ma ore che e sepi se al vignarà acetât, e riscje di viodi prin tornâ il Paîs a votâ di gnûf: e sarà chê di fat la uniche soluzion se a la svelte no si cjatarà une soluzion che e dedi governabilitât al sisteme.
In spiete che la Italie si dedi un guvier, achì di nô, cence nancje un moment di polse, si torne a scomençâ cuntune altre campagne eletorâl, anzit trê. Parcè che chê pes regjonâls si zontarà a chê pes aministrativis di Udin e – par no fâsi mancjâ nuie – ancje cu lis elezions pe Provincie. E in ducj chescj câs, la situazion no je definide e si scugnarà spietâ fin tal ultim par savê l’esit des urnis. Cui che al pensave a un duel pe Regjon jenfri Renzo Tondo e Debora Serracchiani di fat al varà di ricrodisi. Lis indicazions a nivel regjonâl dai consens di Grillo a imponin cumò di considerâ pe presidence de Regjon ancje la alternative di Saverio Galluccio dal Moviment 5 Stelis: pôc cognossût ma sburtât dal “tsunami”, al podarès jessi un fastidi pes dôs coalizions plui grandis, soredut se i eletôrs a tignaran cont de storie des spesis rimborsadis ai conseîrs regjonâi cui nestris bêçs. Un brut episodi che al à mostrât come a son jentradis ad implen ancje in Friûl la disinvolture e la facilonerie tal impleiâ i fonts publics. E nol è biel scuvierzi che i stes politics furlans che a àn criticât lis straçariis di int come Lusi o Fiorito cumò si rivelin come lôr.
La Serracchiani e Tondo a àn spesseât a dî che a vuelin listis netis e cence nissune magle etiche a sporcjâlis. Intun moment di grande atenzion de opinion publiche pe cuistion morâl nol sarà possibil lâ cuintri il principi de fedine penâl nete. Ma il dam che i plui grancj partîts, dal Pdl ae Leghe, dal Pdl al Udc, a podaressin vê di cheste vicende al è dut câs grandonon. I sfuarçs di meti a puest la imagjin dai partîts daspò che i lôr rapresentants si son lassâts cjapâ la man des spesis matis a podaressin jessi masse tardîfs rispiet ae percezion di tante int che e je stufe di scandui e robariis, e justementri e cove dentri la rabie di cui che al paie la crisi intant che altris a van a gnocis.
Viodarìn se chescj episodis di male politiche a sburtaran i eletôrs a sielzi la proteste o – stufs di lâ a votâ ogni moment – se a restaran a cjase refudant di dâ fiducie a une o a chê altre liste che a varan di rapresentânus a Triest o a Udin. La int aes politichis e je lade a votâ: al è stât, al è vêr, un câl di afluence dal 5 par cent, ma si pensave di viodi i eletôrs scjampâ des urnis e invezit la nestre comunitât e à tignût bot. La sperance e je che ancje a Avrîl ognidun al ledi a pandi lis sôs ideis e segnant chest o chel o chel altri simbul su la schede, ancje parcè che in Regjon e in Comun si pues ancje sielzi i conseîrs cuntune preference e dal sigûr i furlans a sielzaran il miôr a disposizion. Purtrop, par une sielte legjitime, ancje cheste volte i autonomiscj furlans no rivaran a candidâsi unîts sot di une propueste politiche fuarte intal interès de nestre tiere. No nus al à ordenât il miedi di vê il cûr, la passion e la fuarce par puartâ indevant une idee di autonomie che e rivi a esprimisi fintremai su la schede eletorâl. Ma al è un particolâr no di pôc che forsit la disafezion viers de politiche e je peade ancje al pôc leam che lis fuarcis politichis talianis (Grillo comprendût) a àn cul lôr teritori.
Fin a pôcs agns indaûr la politiche furlaniste e jere di atualitât ancje tes coalizions plui grandis: no covente lâ ai timps di aur dal Moviment Friûl, ma bastarès torna indaûr di cualchi an ai timps di Sergio Cecotti e Marzio Strassoldo. Invezit cumò, ancje se il teme de Autonomie al è un dai plui ricorents ta cheste campagne eletorâl, a Rome se o fevelìn dai nestris interès, par devant magari nus disin di sì ma par daûr nus cjolin vie. Al sarès un dovê imbastî une propueste fuarte, parcè che al è dibant lamentâsi se no si rive a valorizâ fuarte cui fats e cu lis sieltis concretis la uniche arme che fin cumò nus lassin chei altris, ven a stâi la specialitât che e à juste juste finît 50 agns. Une arme cussì fuarte che fin cumò no le à copade nissun. Ma se no le doprìn, e no le doprìn ben, al è il pericul che o le copedin noaltris, e pal Friûl al sarès pardabon un suicidi.
Lu à capît ancje Grillo che altris voltis al veve coionât il Friul e la lenghe furlane, ma prin dal so comizi in Place Venerio al à vude une “iluminazion furlaniste” saludant su twitter i siei fans cuntun elocuent “Mandi Udin”. Ma intant che lui si convertive ae marilenghe, Tondo al colave intune espression pôc elegante su la tutele dal furlan che par sigûr i puartarà fortune eletorâl a Triest, ma che no ten cont dal fat che la maiorance des fameis di chenti e à sielzût in libertât che ai lôr fîs ur sedi insegnade cheste lenghe. Su chescj temis la Serracchiani di resint e à declarât la impuartance de difese dal patrimoni linguistic ancje se al zire inmò su Youtube un so video dulà che lontan dal Friûl e fâs une cierte antipatiche ironie su la lenghe furlane, e par cumò tal centri-çampe l’unic che i è vignût tal cjâf di difindi in maniere clare la lenghe furlane al è stât Furio Honsell: ancje se la sô aministrazion no somee vê vût masse determinazion in chest argoment, tal moment de polemiche il sindic al à cjapât part a pro dal furlan, fasint une scomesse su la identitât furlane di Udin. Al è cuasi un paradòs dut câs che intun moment dulà che ducj si jemplin la bocje di autonomie, a son pardabon pôcs chei che a mostrin di no considerâ l’investiment su la lenghe furlane pôc plui che une matetât.
Par sigûr nol è di spietâsi grancj investiments in tiermins di identitât de candidature triestine di Franco Bandelli di “Un’Altra Regione”, ancje se il Front Furlan e altris siglis autonomistis a son orientadis a poiâ il so progjet. E nancje se in Regjon al ves di presentâsi di bessôl il partît di Monti a saressin masse sperancis di une azion decise a pro de lenghe furlane. Par capîlu baste dî che in cheste formazion politiche al à cjase il plui grant nemì de tutele de marilenghe, il neosenatôr Maran. Il furlan a voli nol varà duncje un avignî masse florit: e al conven che noaltris che o volìn ben a cheste lenghe si metedin il cûr in pâs. Cence vê masse Grîs tal cjâf.
✒ Walter Tomada
Lis urnis di Fevrâr e di Avrîl: pocje fortune pal Friûl............
Nol covente par sigûr jessi drâcs par visâsi che lis elezions dai 24 e 25 di Fevrâr si son lassadis daûr une situazion imberdeade: ducj si son inacuarts che la int e à pandût intes urnis la sô volontât di rignuvî il panorame politic. E la voie di parâ vie i sorestants de Seconde Republiche e à sburtât un numar une vore penç di eletôrs, ancje furlans, a sielzi la propueste di Beppe Grillo e dal Moviment des Cinc Stelis, prin partît ae Cjamare dai Deputâts. La afermazion di cheste formazion e je la uniche sigurece jessude des cabinis eletorâls: pal rest la Italie no à dât al centri-çampe di Bersani chê maiorance che e covente a dâ un guvier salt al Stât. Chest parcè che oltri a Grillo ancje Berlusconi, che pur al à metût il cjavut fûr de tane dome tai ultims doi mês di campagne eletorâl, al à rivât a convinci un tierç dai eletôrs talians a dâi credit. Grande delusion invezit pal president dal consei Mario Monti: la stime de int viers dal “tecnic” no je coventade a tirâ dongje plui dal 10 par cent dai consens. Il sucès di Grillo al è stât cussì penç che i croniscj a doprin il tiermin “tsunami”: peraule che e pant il savoltament dal tradizionâl bipolarisim che cheste fuarce politiche e à puartât, soredut se si cjale ai risultâts dai zovins dai 18 ai 25 agns. A Udin, juste par fâ un esempli, il 52 par cent di lôr al à votât 5 Stelis: e in 61 comuns de provincie i grilins a àn vût la maiorance tes urnis. La rapresentance politiche furlane dut câs e à assegnât 11 parlamentârs su 18 al centri-çampe: di chescj dome cinc a son i furlans, Gianna Malisani, Paolo Coppola e Serena Pellegrino di Udin ae Cjamare e Isabella De Monte di Pontebe e Carlo Pegorer di Tavagnà al Senât. E dome la De Monte e fevele par furlan. Altris furlans elets a son il grilin Walter Rizzetto di Tresesin e il montian Gian Luigi Gigli di Udin. Nissune olme di Friûl si cjate plui te Leghe (l’unic parlamentâr, Massimiliano Fedriga, al è di Triest dulà che il partît al è ridot al 3 par cent), e ancje Manuela di Centa dal Pdl e je restade fûr dal Parlament. La campione cjargnele e fasarà ricors, ma ore che e sepi se al vignarà acetât, e riscje di viodi prin tornâ il Paîs a votâ di gnûf: e sarà chê di fat la uniche soluzion se a la svelte no si cjatarà une soluzion che e dedi governabilitât al sisteme.


text:
Mandi nono!
Mandi frute, ce ben che ti viôt!
No masse, nono, o ai di butâ jù cualchi chilo.
Voaltris feminis! Simpri daûr a chel cirî di lâ jù di pês! No savêso che i vues a vadin ben pai cjans? No tu scomençarâs mighe a fâ la diete e a no mangjâ plui nuie?
Ma no, nono, no stoi masse a bacilâ daûr des dietis. O ai decidût di cjoli un tapis roulant.
Sêstu mate, frute?
Parcè po, nono?
Lu sai che cumò e je tornade la mode di fâsi dut in cjase come une volte, ma lis pirulis no! Chês lassilis fâ ai miedis!
Ce centrino lis pirulis, cumò?
Tu âs dite tu che tu âs voie di cjoli un pirulant!
Un tapis roulant, nono!
Eh, un pirulant! No isal un imprest che al covente par fâ lis pirulis? E dopo, scoltimi me, a mi chê robe di doprâ pirulis par dimagrî no mi plâs nancje un pôc. Ai miei timps, si leve a lavorâ tai cjamps e nissun al jere gras! Cence bisugne di chei striaments.
Ma no un pirulant, nono, un tapis roulant. Al vûl dî “tapêt che al rodole”.
Un tapêt che al rodole? O jeri restât a chel che al svolave! E o crodevi che e fos dome une flabe.
Ma nono, no âstu mai viodût un tapis roulant? Al è un imprest par fâ gjinastiche. Al è une strisse che e cor su doi rodui. Tu tu stâs parsore e tu coris. La strisse si môf sot dai tiei pîts, cussì tu tu coris ancje se tu stâs fer.
No mi somee une robe masse inteligjente, cori tant par restâ fer tal stes puest.
Ma e covente par movisi, par butâ jù cualchi chilo!
E no puedistu doprâ dute chê energjie par lâ di cualchi bande?
E covente par fâ gjinastiche in cjase. Cuant che al plûf, o cuant che no tu puedis lâ fûr, tu metis il tapis roulant intal tinel e tu coris.
In sumis, che a sedin pirulis o tapêts striâts, o vês simpri di inventâsi alc di strani par butâ jù chilos.
Nono, tu sâs che mi plâs mangjâ: no ai voie di stâ a diete!
E alore scoltimi me. Âstu voie di dimagrî? Se no tu âs un cjamp, fâs almancul un ort! Tu ti movis e ae fin tu âs ancje cuatri cocins e cuatri cudumars di mangjâ. Chei no fasin nancje ingrassâ!
di Bete di Spere
NO SON PERAULIS PAR VECJOS. Tapis roulant............
Mandi nono!


text:
Lune gnove di jugn,
sesule fine
pal forment madûr;
lune dal ricolt spetât,
lune di un bramât,
a lunc, amôr.
Lune gnove,
sul blanc tremôr di agacis,
sul blanc profum
che al incjoche la sere.
Lune in scolte,
sul prât,
lune.
Enrica Cragnolini (1904-1973).
Mestre di Dartigne, e à vivût simpri in maniere riservade, cence sunsûr. Di segnalâ la sô amicizie e lungje corispondence cun Pasolini, che le stimulave a scrivi. Intimisiche e cosmiche intal stes timp, la poesie di Riche e je stade publicade dome postume (1973) inte racuelte Il pujerut (che al jere il sorenon che i vevin dât di frute).
par cure di Laurin Zuan Nardin
LA POESIE. Lune gnove di Jugn............
Lune gnove di jugn,


text:
Al va dilunc il braç di fier
tra Londre e Brussel.
Il Plaid Cymru al presente
un plan di pueste
Al sofle aiar di burlaç parsore des tratativis jenfri il Ream Unît e la Union Europeane (UE) par sierâ cuntun acuardi la Brexit e par imbastî relazions di sest tra lis dôs parts pal avignî, dopo completât il divorzi. Vie pal mês passât, Londre e à tornât a alçâ la vôs. In particolâr, il prin ministri Boris Johnson, ai 7 di Setembar stâts, al à fat capî cence zîrs di peraulis che nol à nissune voie di dâ acet aes cundizions fatis indenant de UE par rivâ a un acuardi complessîf in cont de Brexit e dal “post Brexit”.
◆ Il premier al à fintremai lançât une sorte di ultimatum, disint che si à di rivâ a sierâ la tratative daurman, dentri dai 15 di Otubar, cuant che e je previodude la gnove riunion dal Consei European (che di chel a fasin part ducj i cjâfs di stât o di guvier dai Vincjesiet, il president Charles Michel e la presidente de Comission Europeane, Ursula Von der Leyen). In câs contrari – al à zontât l’inculin dal numar 10 di Downing Street – Londre e larà indenant su la strade dal “No deal”, ven a dî la Brexit cence acuardis.
◆ Ancje la rispueste di Brussel e je stade fuarte e clare. Michel Barnier, che dal 2016 al vuide il grup che pe UE al sta daûr des tratativis cun Londre, al à marcât daurman che «Dut ce che al è stât sotscrit al à di jessi rispietât», intant che Ursula Von der Leyen e à visât Johnson che il rispiet dal acuardi che al regole la separazion fra Ream Unît e UE al è «un oblic previodût dal dirit internazionâl» e «il prerecuisît par cualsisedi relazion pal avignî».
◆ I berdeis che no si rivin a disfâ a tocjin soredut la situazion de Irlande dal Nord. Un an indaûr Londre e Bruxelles a vevin concuardât che pes sovenzions di stât aes impresis nordirlandesis si varès vût di lâ daûr de regulis de UE, cun chê di dâ garanziis di coretece ae concorence cun chês de Republiche de Irlande, che e fâs part de Union, ma cumò i conservadôrs britanics a son daûr a fâ buine une leç che i fâs cuintri a diviersis previsions di chel acuardi.
◆ In cont de cuistion al à cjapât posizion ancje il president dal Parlament European David Sassoli, marcant che «il Ream Unît al à di rispietâ ad in plen i impegns che al à negoziât e sotscrit l’an passât, massime par ce che al tocje i dirits dai citadins e la Irlande dal Nord».
◆ Intant che il braç di fier cu la UE al va dilunc – e pal moment no si sa ancjemò cun ce risultâts – al cres ancjemò il desideri di autoguvier e indipendence des nazionalitâts “altris” dal Ream Unît. Dai gnûfs scandais fats in Scozie al salte fûr che, rispiet al referendum dal 2014, in dì di vuê la percentuâl di chei che a son a pro de indipendence e je maioritarie, tocjant la cuote dal 59%. Sîs agns indaûr dome inte zone di Glasgow – che e je une de plui popolosis – il «Sì» al veve cjapât la maiorance, intant che inaltrò e jere restade sot dal 50%. Cumò, impen, a son cinc lis circoscrizions teritoriâls là che i indipendentiscj a saressin in maiorance, cemût che al ven ricuardât ancje intun articul jessût su The National.
◆ Une tindince di cheste fate e ven indenant ancje in Gales, là che l’indipendentisim al à molât di jessi un fenomen margjinâl. Cun di fat, daûr di une rilevazion fate pôc timp indaûr di YouGov, chei che a votaressin «Sì» intun referendum su la indipendence a son il 32% dal eletorât, intant che un scandai compagn fat intal 2017 ju pesave ator dal 24%. De gnove ricercje a saltin fûr ancje altris dâts interessants, stant che a saressin a pro de indipendence il 43% dai plui zovins (te classe di etât jenfri i 18 e i 24 agns) e, pe prime volte, ancje la maiorance (il 51%) dai eletôrs laburiscj. Une prime rispueste a chestis aspirazions e je rivade ai 25 Setembar de bande dal Playd Cymru (PC, il partît nazionalitari progressist galês), che al à fat bon un document programatic di pueste. ❚
Ream Unît, Johnson al vûl il “No deal” e in Scozie e in Gales e cres la voie di indipendenceMarco Stolfo
Al va dilunc il braç di fier


text:
De lezion “emozionâl” che e rive de Laude di Sant Francesc al troi li che al à cjaminât pre Toni Beline, di Visepente ai Colonos. E tal mieç: mostris di art, dialics, riflessions e documentaris.
“In File 2017” si è viert al agriturisim Colonos di Vilecjaze, par proponi un calendari di apontaments che, tacât ae fin di Zenâr, al larà indenant fintremai in Avrîl. «Cun cheste edizion, o intindìn di proponi une secuence di riflessions su la fonde de encicliche Laudato si’ di pape Francesc. Il document al è di une atualitât massime, che anzit testemonis autorevui ancje no crodints lu considerin il plui impuartant dal secul XXI. Si cjape in considerazion la dramatiche situazion ambientâl dal dì di vuê intune otiche inedite: la ecologjie integrâl, dulà che la soference dal planete e chê dai puars, vitimis de injustizie economiche e sociâl, a son leadis a strent» al comente Fidrì dai Ros, il diretôr artistic de manifestazion ai Colonos. La suaze e sarà, apont, chê. Ma il discors al cjape dentri e al partìs ancje de Laudato si’, il cjant des creaturis e dal creât di Sant Francesc.
I prossims apontaments a laran a scandaiâ ducj i cantins di chest filon di intindi l’ambient, che al va sot dal non di ecologjie sociâl. Dopo lis datis za davueltis, il prossim apontament al sarà ai 12 di Fevrâr, tal Auditorium comunâl di Listize. Si tignarà la proiezion dal docu-film Domani di Cyril Dion e Mélanie Laurent. Daûr de publicazion di un studi che al pre-viodeve la disparide pussibile di une part de umanitât di chi al 2100, i doi autôrs francês a àn tacât un viaç emozionant ator pal mont par scuvierzi lis causis di cheste catastrofe, ma soredut cemût evitâle. Des esperiencis di inovazion, che a son stadis fatis in contescj tant che agriculture, energjie, urbanistiche, economie e istruzion, al ven fûr un sburt pal cambiament.
Musichis e testemoneancis a saran invezit al centri de serade di vinars ai 24 di Fevrâr, aes 8.30 sot sere. Mission (im)pussibile al è un puzzle di vôs di chei che a fasin une rivoluzion cidine. O varìn lis storiis di Nadia Squarci e Sergio Scalet, che di Milan si son trasferîts a Doltris di Dimpeç e di li a continuin la lôr ativitât di grafics, dissegnadôrs e creatîfs; di Andrea Maroè, agronom e ancje tree-climber, che cul so percors al fâs scuvierzi i arbui plui biei dal teritori; di Alan Cecutti e Ervin Rama, che a àn fat sieltis imprenditoriâls coragjosis, rilançant paîs e zonis di mont.
La ricercje artistiche di Manuela Sedmach, une des artistis regjonâls plui significativis, e sarà al centri di Passâ al bosc: une esplorazion de cundizion umane e de sacralitât dal rapuart cul grant misteri de nature. Il bosc al fâs riferiment al Trattato del ribelle di Ernst Jünger e nol mostre tant un cambiament di lûc, pluitost une utopie vitâl, che e cjape forme mediant dai no-paisaçs des sôs telis, che nus menin fûr di strade, e a provochin la pierdite dal orientament. La scree si fasarà domenie ai 5 di Març, aes 5 sot sere.
Da bon ultin, sabide ai 8 di Avrîl, aes 3, un ricuart di pre Toni Beline, a 10 agns de muart, midiant de Cjaminade partint di Visepente fin ai Colonos; la zornade e je un event colaterâl ae edizion 2017 di In file e e je par cure dal dal grup amîs di pre Toni di Visepente. Une spassizade di riflession pai trois di campagne che par agns pre Toni al veve fat a pît, scuasi ogni setemane e in dutis lis stagjons, intun dialic cu la nature e in compagnie cui siei pinsîrs. Intant dal percors, leturis des sôs riflessions. E po, la regjistrazion de sô vôs intant di un intervent sul teme des rogazions che pre Beline al veve tignût ai Colonos, tal an doi mil. ❚
✒ Oscar Puntel
Ai Colonos si è vierzude la rassegne “In File 2017”. Il teme al è la encicliche di pape Francesc............
De lezion “emozionâl” che e rive de Laude di Sant Francesc al troi li che al à cjaminât pre Toni Beline, di Visepente ai Colonos. E tal mieç: mostris di art, dialics, riflessions e documentaris.


text:
Raviei
Logât insom dal Cuel Budin, i rescj dal cjistiel di Raviei purtrop vuê no nus dan masse indicazions su cemût che al veve di jessi une volte chest complès difensîf. Lant sù pe cueste setentrionâl de mont si viodin i rescj di une torisele cuadrade, che e controlave la vie di acès al lûc fortificât. Altris rescj di mûr, che si vualmin cun dificoltât sot des fueis coladis e de tiere, a somein cuasi cenglâ par un biel toc il cuel cun cerclis concentrics. In fin, insom si pues rimirâ ce che al reste de opare difensive, cun blocs scuadrâts metûts di cjanton.


text:
I Sindics de Comunitât linguistiche furlane, rivade al primât di 138 adesions, si son dâts dongje in Assemblee. L’apel: “Tutele e promozion de marilenghe a judin a tignî viertis lis classis des scuelis tai paîs”. Tal 2022 la azion de Aclif e sarà orientade ae...
Cetancj Comuns a an aderît a la clape. Prossime iniziative lis cjartis di identitât bilengâls talian-furlan La La cjarte di identitât bilengâl (talian – furlan) e je la prossime iniziative de ACLiF, la Assemblee de Comunitât Linguistiche furlane, che in te Sierade che...


text:
✽✽ O crôt che al sedi just fâ un belanç des manifestazions che a son stadis fatis in dut il Friûl pe fieste dai 3 di Avrîl. Un belanç che al pues dome che jessi positîf, viodudis lis tantis iniziativis che lu àn caraterizât.
✽✽ Prin di dut graciis di Sapade che e à acetât i partecipants cun grant afiet e simpatie. O ribat che la bataie pal so tornâ al Friûl e rapresente un moment fondamentâl pal nestri riscat democratic, dopo decenis di gjestion intolerabile dal podê de bande dai partîts talians. Ma o vuei sotlineâ – di là di chês che a àn vût adesion plui penze e di chês che a àn regjistrât minôr partecipazion di public – il numar di conferencis, incuintris, dibatiments organizât de Assemblee de comunitât linguistiche furlane.
✽✽ A àn dimostrât la sensibilitât cressinte dai sindics, des aministrazions, a fâ dai 3 di Avrîl une vere fieste nazionâl, un ricognossiment istituzionâl che dal sigûr di bessôl nol baste, ma che al vierç un varc impuartant intal aparât statâl, che si è mostrât fin vuê difensôr convint di un ordin regjonâl, copie cjarbon di chel centrâl.
✽✽ Se duncje il risultât istituzionâl al è stât bon, dal an prossim o vin di spietâsi e domandâ alc di plui. No
si trate di abandonâ il rûl dai Comuns, ma anzit di rinfuarçâlu sul plan de partecipazion popolâr. Dongje dai moments di memoreament, dal lôr just rapuartâsi aes tematichis e ai problemis contemporanis, al va cjatât il spazi e i mûts par che il ricuart di chê date al deventi moment di vere fieste popolâr, cun dut chel contor di elements che le fasin cussì, dai bancuts ai barachins, dai bai ai cjants. La cussience di celebrâ la nestre fieste, chê dal popul furlan, e à di deventâ ocasion di gjonde, di une voie ricjatade di stâ insiemi.
✽✽ Une vision duncje coletive che nus permeti ancje di bati chê brute e vecje abitudin di tancj “furlaniscj” sierâts inte logjiche dal propri gruput o intal pretindi arogant di jessi i unics cu la veretât te sachete.
✽✽ Un fenomen che si mostre inte sô gramece infinide su Facebook che, di strument potent di comunicazion, di propagande, si viôt dispès ridusût al scambi di acusis salvadiis e mutuâls, ae autocelebrazion dal propri jo, al sbroc di chês che a somein plui ossessions personâls che no resonaments politics.
✽✽ In viste des prossimis elezions, stait sigûrs, lis ocasions si moltiplicaran, creant chel clime di inciertece, di disilusion permanente, di malfidence intal rivâ a fâje. A fâ ce? A meti fin al predomini de partitocrazie taliane, a fermâ la ruvine dal Friûl. Cemût? Vincint lis regjonâls, cuntune grande e uniche liste autonomiste.
✽✽ Fantasie? Cun ce crodêso che si cambii il mont, se no cul sium di alc. ❚
✒ Dree Valcic
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
#3 – La scomesse
Te ostarie Uchin, Ustin e Perin a vevin fat une scomesse su la bestie che scuasi ogni sere e jentrave tal pulinâr di Luche e si puartave vie une grasse gjaline.
“Par me al è un martar” dissal Uchin.
“Par me e je la bilite” e fo la idee di Ustin.
“No, e je dome la bolp” al disè convint Perin.
La vitorie te scomesse e previodeve une damigjanute di Clinto, ufierte dal paron de ostarie, Bepi, che al servive il vin miôr de Basse.
I trê amîs no viodevin la ore di risolvi il misteri di chê besteate maladete che e faseve fûr gjalinis di almancul un cuindis dîs di chel frêt Novembar tant che il puar Luche, modest contadin, al veve scugnût comprâ altris gjalinis, stropâ busis e rinfuarçâ la cente dal pulinâr plui di une volte.
La sere daspò, i trê, su licence di Luche, a jerin a fâ la vuardie a turni tal pulinâr. Trê oris di turni ognidun e i altris doi a durmî tal stran de stale dongje. Luche, il paron, invezit al durmive tal so jet su lis plumis e al veve delegât ai trê di risolvi la cuistion e di copâ la bestie cul dopli. Lui nol jere mai rivât a brincâle e nol veve podût fâ luncs turnis lis voltis precedentis. Par chel i leve ben che a fossin in vuaite i amîs.
Viers lis cuatri di matine al tocjà a Perin di sintî i rumôrs. Al viodè doi voi slusints tal scûr e al pontà intor la torce eletriche su la bestie. E veve fat une buse sot de cente dal pulinâr ancje ta chê gnot.
Perin, une volte viodude la bestie, al sbarà ma mancjant il bersai. Al jere plen di terôr parcè che no si tratave di bilitis, martars e bolps. Dut câs la bestie e scjampà vie e no si le viodè plui. Par simpri.
Nissun nol rivà a vinci la scomesse. E Perin, te ostarie, contant simpri la stesse storie cui sgrisui al ripeteve simpri: “Us al zuri, cun chei ongulons e chei dincj a ûs un cenglâr e il music orent, e sameave une robe a miezis tra ors e lôf ma e veve ancje l’aspiet come di un om salvadi! A Diu! A Diu! E jere vignude fûr dal Infier, amîs, o scugni daurman bevi un altri got par dâmi coragjo!”
di Tapioca City
#1234


text:
Ce isal il CLIL?
L'acronim CLIL (Content and Language Integrated Learning ven a stâi aprendiment integrât di lenghe e contignûts) al ven doprât par indicâ l'insegnament di materiis curiculârs fat intune lenghe diferente di chê doprade pal solit inte istituzion scolastiche.
Ancje se intai modui CLIL e ven doprade pal plui la lenghe inglese, al è impuartant ricuardâ che ancje l'ûs des lenghis nativis al garantìs chei risultâts che a son tipics des finalitâts e des motivazions di un program CLIL. Cun di plui la promozion, la cognossince e la tutele des lenghis nativis minorizadis e fâs dal sigûr part des liniis de politiche linguistiche de UE e dal Consei di Europe.
Intal cuadri de definizion de metodologjie CLIL si à duncje di rimarcâ il fat che lis lenghis CLIL no son limitadis dome aes lenghis forestis tradizionâls, ma che a puedin jessi ancje lenghis di minorance, lenghis regjonâls o altris lenghis uficiâls dal Stât.
Risorsis
CLIL a brief introduction
What is CLIL? A definition
CLIL Principles
Approcci plurilingui: le sfide del CLIL [Marcella Menegale]


text:
L’intervent di Mauro Tosoni sul numar passât in cheste rubriche al cole pardabon just: forsit propit lui al jere la persone plui indicade par sierâ, almancul pal moment, la schirie di intervents che o vin publicât.
Par doi motîfs: il prin, pal fat che nol è dentri di nissun grup organizât di chei che si declarin automiscj, furlaniscj e vie indenant, cence lâ daûr tant ai “-iscj”. In sumis, al à simpri combatût la bataie pal Friûl ma cence jessi in cualchi organizazion.
Di bessole no je une medaie ma nus à dade, e chest a è il secont motîf, la ocasion par rifleti su chel che al jere stât scrit prime, di chei che invezit une sielte di militance le àn fate.
Che al sedi clâr, viodût che cualchi critiche le vin ricevude pe decison di publicâ cheste serie di intervents: e je stade la redazion a domandâ i articui, lassant ai autôrs la plui complete libertât. O vin savût duncje ce che a pensin vuê dal Friûl e dal autonomisim, par ordin: Il Moviment Friûl, il Front Furlan, Identitât e Inovazion, e il Comitât pe autonomie e il rilanç dal Friûl.
L’intervent di Toson nus puarte plui indenant. Al bute un biel clap tal dibatit: «E se l’autonomisim, almancul tant che lu intindevin tai agns ’60, ae fonde des rivendicazions pe Universitât al fos in cualchi maniere realizât?».
E je une provocazion, ma di chês justis. Nus oblee a pensâi parsore e a confrontâsi cul presint e cu la modernitât dal pinsîr “minoritari”.
Mauro al vierç ancje un altri cjapitul cul riferiment aes clapis, ai grups culturâi, a la int che e lavore sul versant dal Friûl e dal so doman. Toson al sburte par un moment di unitât di dutis lis fuarcis. Nol è tant facil, lu savìn ducj, e o savìn – ognidun par cont nestri – ancje il parcè.
Di chê altre bande, nus somee che al sarès un pecjât no doprâ la esperience di chestis pagjinis di confront par slargjâlu ancje fûr dal gjornâl, metint adun chei che a àn scrit i articui. O sin daûr a lavorâ par chest confront in public. Cjatâsi al fâs simpri ben.
REDAZION
ATUALITÂT – Propuestis e provocazions............
L’intervent di Mauro Tosoni sul numar passât in cheste rubriche al cole pardabon just: forsit propit lui al jere la persone plui indicade par sierâ, almancul pal moment, la schirie di intervents che o vin publicât.


text:
Provis gjenerâls di Friûl a Sapade-Plodn ai 22 di Mai passâts. Plui di cent e cincuante personis a son ladis in strade par berlâ “Jo no moli” e ricuardâ al Parlament di movisi par ricognossi al plui prest un dirit stabilît da Costituzion, ven a stâi chel di tornâ in Friûl, cussì come che al è stât decidût de popolazion cul referendum dal 2008. Buteghis sieradis e cartei, bandieris cu la acuile patriarchine, fruts e maris, sportîfs e nonos, un corteu lunc e vivarôs al à traviersât dut il paîs di Sapade, cence curâsi de ploie o dal frêt, rivant po dopo devant dal Municipi pal comizi finâl.
SINDICS E FONTANINI_Di prin une fuarte rapresentance di sindics de Cjargne, dai vicins di cjase di Fors Di Avoltri a Rigulât, di Prât a Ravasclêt, passant par Davâr, Comelians, Rigulât, fin jù a Tumieç e, a sorprese, ancje il sindic di Cjarlins, Navarria, a testemoneance che fintremai te Basse furlane la cuistion dal passaç di regjon e je un grum sintude. Nol podeve mancjâ il President de Provincie di Udin, Pieri Fontanin e cun lui, in rapresentance dal Consei regjonâl, Enio Agnola.
A completâ il cuadri di unitarietât di dutis lis istituzions dal Friûl Vignesie Julie, al è stât let dai organizadôrs de manifestazion (Alessandro Mauro e Danilo Quinz dal Comitât “Sappada in Friuli”) un messaç scrit de presidente Serracchiani che, scusantsi par no jessi presint, e à volût sclarî che si sta fasint il pussibil cun pressions sul Ministeri de Economie e sul Senât par sveltî i procediments legjislatîfs, cussì di rivâ finalmentri a ricognossi “no dome di fat, ma ancje par dirit” che il paîs dal Cjadovri al torni dentri dai confins dal Friûl.
STRACS_Fuartis e scletis ancje lis peraulis dal sindic di Sapade, Manuel Piller Hoffer: “O sin stracs e stufs di stâ tal limbo, e je ore di sierâ la partide, o Sì o No. I comuns in dì di vuê a son clamâts a cjapâ stradis e a fâ sieltis fondamentâls pal lôr doman, no si pues stâ trop a cincuantâ. La volontât popolâr e je stade clare e democratiche, si à di rispietâle, se di no nol à nissun sens domandâ a la int di esprimisi. In câs contrari, si podarès pensâ che cualchidun al vueli boicotâ la cuistion”.
E di “credibilitât des istituzions fuartementri a risi” al à fevelât ancje il conseîr regjonâl Agnola, intant che Fontanin, abraçant idealmentri dute la popolazion a non de Provincie interie, al à ricuardât che ducj i ats necessaris par leç a son stâts fats, provinciis e regjons interessadis an dit la lôr, “e no si pues cumò tirâ fûr la cuistion dai coscj parcè che ancje su chê o varìn rason: sanitât, traspuarts, ents locâi – al à dit – noaltris sai paìn di bessôi e il Stât duncje nol piert nuie. Ma soredut, la nestre Regjon e ricognòs, e tutele e e difint par statût dutis lis minorancis linguistichis”.
Une rispueste francje a ce che al somearès saltât fûr de relazion tecniche su lis ripercussions finanziaris gjeneradis dal tornâ di Sapade-Plodn al Friûl, metude a disposizion de Comission Belanç dal Senât che e sarà clamade a dâ il so parê pal vie libare definitîf ae leç di passaç di Regjon pal comun.
DIGNITÂT_Di diestre a çampe, in Friûl no si fasin distinzions su Sapade, al à spiegât ae fin dal comizi il sindic di Tumieç Brollo, a non di ducj i coleghis: “divuardi cui che al scambie cheste rivendicazion cul folclôr: chi si fevele di sens civic e di dignitât. Fin a prove contrarie, i spiete a Rome cjatâ i argoments par no ricognossi il dirit a cambiâ Regjon, e la storie dai conts di sigûr si rivoltarà cuintri”.
Tes setemanis passadis, ancje il moviment autonomist Patrie furlane, a pene nassût, al à scrit une letare a ducj i candidâts governadôrs dal Venit par savê uficialmentri la lôr posizion sul passaç di Regjon sedi dal comun di Sapade che di chel di Cint. Il Friûl al à alçât la vôs, cumò Rome che e rispuindi. ❚
David Zanirato
VIERS IL FRIÛL. Sapade-Plodn in place par vignî in Friûl............
Provis gjenerâls di Friûl a Sapade-Plodn ai 22 di Mai passâts. Plui di cent e cincuante personis a son ladis in strade par berlâ “Jo no moli” e ricuardâ al Parlament di movisi par ricognossi al plui prest un dirit stabilît da Costituzion, ven a stâi chel di tornâ in Friûl, cussì come che al è stât decidût de popolazion cul referendum dal 2008. Buteghis sieradis e cartei, bandieris cu la acuile patriarchine, fruts e maris, sportîfs e nonos, un corteu lunc e vivarôs al à traviersât dut il paîs di Sapade, cence curâsi de ploie o dal frêt, rivant po dopo devant dal Municipi pal comizi finâl.


text:
Somee aromai che si sedin un pôc cuietadis lis polemichis saltadis fûr daûr dal Premi San Simòn di Codroip, che par cheste edizion dal 2013 nol à viodût nissun vincidôr, a front di une partecipazion minime.
Di plui bandis, par dret o ledrôs, o ai sintût clamâ dentri ancje la nestre Ostarie, insuazade inte cussì nomenade “scriture digjitâl” (come se scrivi al fos difarent se si lu fâs sul web). Si che duncje, mi sint di dâ cualchi parê su la cuistion, viodût di dentri la mê piçule esperience inte narative furlane. In particolâr, par cui che al volès meti adun un struc dal dibatit
, al pues cjapâ come riferiment l’articul di Tolazzi sul Messagjero Venit dal 29/10
, lis rispuestis rivadis la dì dopo
, chest articul su Eurofurlan
, lis opinions di William Cisilino
e Paolo Patui
, e la cuintri rispueste di Tolazzi
.
Ce dî?
Al par strani, tant par scomençâ, che cuant che un Premi Leterari – che al è un concors, une gare – al viodi partecipâ dome cuatri di lôr, si meti sot judizi la lenghe doprade, invezit che il sburt a partecipâ. Al sarès come se, come che al capitât al Premi Bancarella chest an, dulà che al à vint un libri ogjetivamentri imperfet
(par no dî brut), si discutès su lis mancjancis e la decadence de lenghe taliane (insome, si veve pur simpri scomençât
cuntun ciert Ernest).
Ma schercino?
L’assiome “Pôcs scritôrs furlans che a partecipin al concors = la lenghe furlan e à fastidis” mi somee un tantin ridicul, sedi par la afermazion che al puarte indenant, sedi par la claretât de sô seconde part.
Visintsi che o stin cjacarant di une lenghe che non ven insegnade a scuele, di un popul par la plui part no alfabetizât e che, par chest motîf, al fornìs pôcjissims letôrs e pocjis oparis leteraris di podê lei. E jessint che chescj, struche struche, a son i ingredients di fonde de recipe par tirâ sù un scritôr… o varessin za dite vonde, di chest presunt “tradiment de lenghe furlane”.
Cui ajal tradît cui? Mi domandi.
Cun di plui, meti sot judizi la cualitât di chei cuatri autôrs, rivant a concludi che no ‘nd è nissun che al merete di vinci, poben, ancje chi, a cjalâ il nivel talian dai scritôrs e dai romançs produzûts, mi somee che o sin dentri in plen inte situazion taliane. “Zero su cuatri” al è un numâr just e plausibil par un paîs dulà che ‘nd è plui scritôrs che letôrs, che al incorone Volo come paron des venditis e dulà che une des frasis plui frecuentis, cuant che un si jeve ben a matine, e je “Ho deciso di scrivere un libro”.
Ven a stâi che, fin chi, talian o furlan che al sedi, la lenghe doprade e ven tocjade une vore pôc de abilitât di fâ sù e gjestî un romanç. Il prin a jessi curât, duncje, al è forsit il Premi San Simòn che, al va dit, al à plui di cualchi motîf par jessi stât cussì pôc calcolât in chest 2013.
Anzit, par viodile di un altri cjanton, il no jessi sigûrs dal davuelziment dal Premi al varès di vê slontanât propit i miôr scritôrs, o almancul, chei che a son cussients che un bon romanç no si invente i cuatri e cuatri vot, ma al è il risultât di mês di preparazion e agns spindûts a scrivi une vore e lei une vorone. Ma ancje chest, al è indipendent de lenghe doprade.
Su cheste fonde mi devente une vore fastidiose la declarazion di Garlini, che al vierç disint di savê pôc e nuie de situazion de narative furlane, ma al va indenant ipotizant la muart de lenghe. Ancje jo, in efiets, cu la me piçule cognossince de leterature in tagalog, o sai za che e je une lenghe zombi. E inmò plui odiose la scoretece gjornalistiche che intal titul e pant dome chestis peraulis, rivadis però dopo une schirie di testemoneancis parsore la vivarositât de lenghe furlane, soredut in rêt, e no in ultin ator da lis contis curtis. A mi, insome, no son tant lis peraulis butadis cussì, a la lizere e un pôc mâl ripuardadis dal gjornâl, a fâmi pôre, ma mi spaurìs di plui la tesi di Simone De Cia
, che cun dâts e criteri al pant un doman no tant lunc, pe marilenghe, ancje se al dâ ancje plui di cualchi midisine.
Ma nô di Contecurte cemût jentrino, in dut chest?
Forsit no jentrin propit. O miôr, forsit a jentrin intune minorizazion de conte curte
che e je de editorie nazionâl, e no locâl. Jenfri lis sieltis che di sigûr a àn sbassât la partecipazion al Premi San Simòn e je ancje chê di vê gjavât, di cualchi an in ca, la pussibilitât di presentâ contis curtis. Il favor
par il romanç al pues forsit lâ ben intun contest dulâ che i scritôrs potenziâi a son tancj, par che se il mâr al è vast, prin o dopo si cjate il pes preseât (si lei Marchetta
); ma cuant che no je cussì tu riscjis di restâ a sec, come che al è capitât.
E a podarès capî une sielte cussì seletive, su la forme leterarie, se si vès voie di rignovî une tradizion di une lenghe fate di romançs, ma… il furlan? Puppo, Marchet, Meni Ucel, la Marpillero, la Percude e tancj altris mi par che a stedìn a li a dî il contrari, o se no altri a dî che la tradizion de contis curtis furlanis e je vive e sane, e no podarès jessi difarent par une lenghe come la nestre, che e rive a rindi ben cu la semplicitât e che e je siore di peraulis e espressions “icastichis“, par dîle a la Calvino.
Lassant in bande i discors su la muart de lenghe – cualsisei pierdite definitive di cualsisei robe e je simpri negative – si varès di scomençâ a viodi il doman naratîf in funzion dal vuê lenghistic.
La minorizazion del lenghe furlane ae puartât a une carence di letôrs par la fature che a fasin?
Benon! La conte curte e je plui facile di frontâ e à pues puartâ parfin a insegnâle, la lenghe, oltre che a gjoldile.
I scritôrs furlans no sono bogns (ni plui ni mancul di ducj i esordients, par gno cont) di scrivi un romanç mertevul di chel non?
Bon! Ma chei talians lu sono? E in ogni câs, sticìn a scrivi contis, che a son stadis sedi palestre, sedi alenament par ducj chei che a àn scomençât a produzi narative.
La leteradure furlane ise carente di romançs che a puedin dâ il vie a une tradizion narative di puartâ indenant?
Pôc mal! In cierts Paîs, soredut di lâ dal oceani, la conte curte al è gjenar sorestant, preseât e sostignût, cun tradizion e leterature. Parcè no podino sielzile ancje nô par il furlan, in cuintritendence cu la editorie taliane?
Il romanç al restial formât di fonde de leteradure e uniche espression “alte” par valorizâ une lenghe?
Ma dulà! No saltino fûr di un premi Nobel dât a une scritore che di romançs no ‘nd à scrit mai nissun? E no vivino intune suaze dulà che i timps, di vite e di leture, si son scurtâts une vore?
Il furlan, par sô nature melodiche e storiche, e je lenghe une vore adate a vinci l’incuintri di boxe inmaneât cun il letôr par KO, pluitost che ai ponts (robant une definizion di Cortazàr).
Ancje parcè, la plui part des citazions di chescj dîs mi pâr che a cognossin une vore pôc la nestre Ostarie – che in dì di vuê, insiemit cu la Comugne, Marchetta e cu lis jessudis de Kappa vu, mi pâr dâ font al panorame leterari de narative furlane curte e un tichinin vivarose.
Parcè no la cognossin?
Sedi in ben, sedi in mancul ben.
Forsit no si rindin cont che in cheste Ostarie i problemis de lenghe a saltin fûr come dapardut, jessint che il plui zovin dai contecurtârs atîfs o ai pôre di jessi jo, che soi aromai tôr i 40 agns.
Forsit cualchidun nol capìs che – al baste dâ un cuc ae varietât des nestris contis e des traduzions – il furlan al è dut fûr che une lenghe cence potenziâl espressîf, jessint che al rive a “contâ” ogni zenâr leterari e ogni nivel.
Forsit no san che daûr dal lavôr di publicazion sul blog al è un piçul “servizi” di corezion di grafie e lessic, cence dal cuâl, forsit, il blog al sarès za muart.
Forsit no àn viodût che daûr di une schirie in aparince numerose di contecurtârs, la plui part a son passâts in ostarie cence plui tornâ, e che chei in ativitât a restin pôcjis unitâts.
Forsit no san che ae fin, la gjestion di cumò e je ta lis mans (o su la schene, secont che la cjalais di dentri o di fûr) di une persone sole (l’Ostîr), judât a periodis di cualchi colaboradôr, che si fâs dut di rive jù e par il (grant) plasê di fâlu.
Forsit no si son inacuarts che, ancje ta lis robis plui semplicis (un “condividi” su facebook, par dî une) il blog nol ven cuasi mai sostignût (nancje dai stes contecurtâr, eh), cun risultât che ae fin de zornade la sô visibilitât intal ambient dal web e reste une vore circoscrite e sierade.
E dopo dut chest discors, propit cirint di fâ cjapâ cussience ae nestre lenghe minorizade di vê une comunance cuntun gjenar minorizât come la narative curte, us lassi cuntune anticipazion, de cuâl, par cumò, no us dîs nuie altri.
Mandi a ducj, il vuestri Ostîr Raffaele


text:
Une buine e cunvinte sensibilitât dai mestris in cont ae impuartance de trasmission dai valôrs des lenghis e des culturis minoritariis e pues fâ cuintri ae scjarsetât o ae mancjance di contribûts; chest nol gjave che i politics a àn di fâ il lôr dovê, e clarementri ancje lis fameis.
TAMAU-CLEULIS_ I fruts che a fasin part de scuele primarie di Tamau-Cleulis a son 44 e a vegnin di Tamau, Cleulis, Paluce, Riu e Trep. La carateristiche di cheste scuele e je che si imparin dôs lenghis minoritariis: il furlan e il tamavês (di ducj i fruts, chest an dome dôs fameis a àn decidût di no aderî a nissune des dôs lenghis).
Di cuant che e je nassude la scuele (1978) lis mestris, anticipant la leç 482, a àn simpri puartât indevant ativitâts pe valorizazion, pe tutele e pe difusion des fevelis locâls. Cussì, tai agns a àn podût ancje meti adun il gjornalin scolastic, fâ aprofondiments sul ambient, sui mistîrs, sui tescj teatrâls, sui zûcs: imprescj didatics che a podin jessi doprâts di cui che al vûl svicinâsi e scuvierzi chestis piçulis realtâts di minorancis linguistichis.
«Intai agns – nus contis i mestris – la validitât di chescj intervents e je stade preseade des universitâts di Udin e di Viene e des agjenziis culturâls dal teritori che a colaborin in maniere ative cun cheste realtât».
La impuartance e il spessôr culturâl dai lavôrs fats a àn vût ricognossiments e premis ancje fûr Regjon. Di simpri, duncje, ogni mestri al jude, su la fonde des cognossincis e des competencis personâls, a realizâ chescj percors; di agns a son ativis colaborazions e condivisions cun diviersis realtâts scolastichis che a fasin part di comunitâts cun minorancis linguistichis, no dome regjonâls, ma ancje dal Venit.
In mert ae atuazion de leç 482, intune ricercje promovude dal Ministeri, i fruts di Tamau-Cleulis a àn dimostrât, ancje a distance di agns, di vê conservât e interiorizât il lavôr fat a scuele.
«I riordins de realtât scolastiche – a continuin i mestris – se no son fats intal rispiet dal teritori, dal sigûr a segnaressin in maniere negative il mantignî vivis lis iniziativis culturâls a tutele des nestris lenghis minoritariis, tignint cont de impuartance ancje dal lûc e dal contest indulà chei o sin daûr a lavorâ. Si podarès ancje justificâ le richieste di deroghe dal limit numeric previodût de riforme, sbassant il numar di fruts vuê indicât par ogni pluriclasse».
REALTÂT DI DARTE_ Si spostìn di pôcs chilometris e o lin a dâ un cuc a une altre realtât, vâl a dî chê di Darte. In cheste scuele, di furlan si ’nt fâs pôc. «A nivel culturâl – nus conte il mestri Mario Pustetto – si cîr di fâ cognossi ai fruts lis tradizions e ce che al è leât ae storie e ae gjeografie de Cjargne. Spes i fruts ju puartìn in gjite a scuvierzi lûcs che a son su pe puarte de scuele e che a son plens di storie. Ancje lis recitis a son altris ocasions par svicinâju as tradizions di un timp. Si cîr di insegnâ ancje a lei e a scrivi il cjargnel» Il mestri Mario al pense che al seti pardabon impuartant che il frut al sepi lei e scrivi il cjargnel te variante dal propri paîs. Ma tantis a son lis dificoltâts par lâ indenant: spes no ducj i mastris a son sensibii e disponibii a fâ chestis iniziativis e cun di plui si zonte il probleme de miserie, se no adiriture de mancjance, di contribûts.
Marta Vezzi
ATUALITÂT – La minorance linguistiche pe salvece de Scuele............
Une buine e cunvinte sensibilitât dai mestris in cont ae impuartance de trasmission dai valôrs des lenghis e des culturis minoritariis e pues fâ cuintri ae scjarsetât o ae mancjance di contribûts; chest nol gjave che i politics a àn di fâ il lôr dovê, e clarementri ancje lis fameis.


text:
A son 68 mil i students che a podaressin frecuentâ ativitâts didatichis par furlan dal an che al ven dome intes scuelis statâls: e 9 mil a podaressin zontâsi intes scuelis paritaris. Chest se al larà in vore il regolament prontât di pueste, dât bon inte sô version preliminâr de zonte regjonâl. Al varès di jessi un moment storic, che al fâs mudâ in realtât i siums di tancj furlans che a àn lotât pe lôr identitât. Tal 1980 Zuanfran D’Aronc al diseve intun articul po dopo ripuartât tes sôs “Pagjinis furlanis” che “za aromai il Friûl al à un so sisteme scolastic speciâl. E al podarès jessilu ancjemò di plui se i vignìs ricognossude al furlan dignitât di lenghe”. E tal 2001 Glesie Furlane e fasè vignî fûr “Une scuele pai furlans”, un libri di pre Toni Beline, dome profetic inte sô nete clarece: tal Avrîl dal 2007 la Comission di Savis metude su dal ARLeF par prontâ i obietîfs didatics dal insegnament in lenghe furlane e veve burît fûr une propueste pal insegnament dal furlan inte nestre regjon.
ILUSIONS_ Bisugnarès fâ fieste, duncje, ma l’aiar che al tire nol è chel. In veretât la gjestazion di chest regolament al veve di messedâ adun lis resons didatichis di une bande, i aspiets legjislatîfs e aministratîfs di chê altre. E cussì, dongje dal contribût dai uficis regjonâi, ur jere stât domandât a une Comission di tecnics vuidade dal dotôr Bruno Forte di imbastî un regolament che al fos il plui funzionâl pussibil aes dibisugnis dai operadôrs de scuele e dai siei arlêfs. Cheste Comission e da dongje il miôr dai esperts furlans de didatiche in marilenghe intes scuelis, e e à lavorât di un an incà: la prime sentade si è davuelte tal mês di Lui di un an fa. I prins a jessi contents de aprovazion dal regolament a varessin di jessi lôr, ma nol è cussì: se si cîr di fevelâ cun cualchidun di lôr, la rispueste cortese che ti dan si podarès definî par inglês “no comment”. Dome Forte al zonte alc: «o varessin volût un imprest mancul burocratic e plui atent ae didatiche. Si viôt che la volontât politiche di puartâ indevant discors di cheste fate – al siere – forsit no je».
DELUSION_ Il parcè di cheste delusion dai Comissaris si lu spieghe intun lamp. La Comission no si ricognòs intal lavôr che al è stât prontât de Regjon, che al ten cont dome in minime part dal prodot de sô ativitât: a un ciert pont la boze di regolament dai Savis e je finide intai landris de burocrazie regjonâl, dulà che al è vignût fûr un test dal dut difarent, e svuedât di ogni inovazion. Soredut ce che al rivuardave i temis tant che la educazion plurilengâl integrade, la professionalitât dai docents e la valorizazion des esperiencis plui impuartantis puartadis indevant fin cumò par ce che al inten la marilenghe al è sparît o al è stât ridot a pocje robe. A chest pont la Comission e veve dôs stradis: o pandi publichementri il sô marum, o cirî di dreçâ ce che al reste di dreçabil a partî de definizion dai titui di chei che a varan di lâ a insegnâ la marilenghe. In chest moment la definizion no je clare, ma l’orientament dai Comissaris al è chel di cirî di fâ jentrâ inte liste dome int competente, cence lassâ discrezionalitât a ents (tant che l’Ufici Scolastic Regjonâl, ndr) che in materie fin cumò no àn tignût il furlan in grande considerazion – ancje se la plui part des fameis furlanis e domande il so insegnament.
La Comission, cun sens di responsabilitât, e à ritignût di no fâ declarazions publichis e di mantignî in vore il sô rûl di orghin tecnic: dome il timp al disarà se cheste e sarà la sielte juste, e se intal regolament definitîf a vignaran tignudis buinis lis indicazions di chei che a cognossin la scuele furlane come lis lôr sachetis, o se invezit a saran i uficis di Triest a decidi cemût che si à di imparâ la marilenghe. In cheste vicende, dut câs, une robe si viôt clare: la Regjon, che in materie di scuele e à vût tal 2001 la competence di bande dal Stât cu la riforme dal titul V de costituzion, no à nissune voie di esercitâle creant une “scuele speciâl” degne di une “regjon speciâl”. Pecjât.
Walter Tomada
VIERZIDURE – La lungje gjestazion dal regolament............
A son 68 mil i students che a podaressin frecuentâ ativitâts didatichis par furlan dal an che al ven dome intes scuelis statâls: e 9 mil a podaressin zontâsi intes scuelis paritaris. Chest se al larà in vore il regolament prontât di pueste, dât bon inte sô version preliminâr de zonte regjonâl. Al varès di jessi un moment storic, che al fâs mudâ in realtât i siums di tancj furlans che a àn lotât pe lôr identitât. Tal 1980 Zuanfran D’Aronc al diseve intun articul po dopo ripuartât tes sôs “Pagjinis furlanis” che “za aromai il Friûl al à un so sisteme scolastic speciâl. E al podarès jessilu ancjemò di plui se i vignìs ricognossude al furlan dignitât di lenghe”. E tal 2001 Glesie Furlane e fasè vignî fûr “Une scuele pai furlans”, un libri di pre Toni Beline, dome profetic inte sô nete clarece: tal Avrîl dal 2007 la Comission di Savis metude su dal ARLeF par prontâ i obietîfs didatics dal insegnament in lenghe furlane e veve burît fûr une propueste pal insegnament dal furlan inte nestre regjon.


text:
EDITORIÂL – Se fevelâ di indipendence al vûl dî dome stâ a cjalâ / VIERTIDURE. Numars utii… e par furlan? / DI BESSÔI – FEMINIS. Femine e leader, un binomi inmò dificil / ATUALITÂT. Teatri par furlan, ma par cui? / IL SIVILOT. Sotans come simpri / CJARGNE. Apollo Prometeo Candoni: figure storiche cjargnele impuartante / CJARGNE VIVE. Agriturismo Al Borg in Aip di Cleulis / IL FRIÛL FÛR DAL FRIÛL. Par une emigrazion no folk / TV FRIÛL E CJANÇONS. Ancje nô o vin la nestre telenovele / IL FERÂL. Il Redentôr di Piçûl / APONTAMENTS. La dimension ironiche di Pre Toni Beline intal lunari 2013 a lui dedicât / MEDITANTLIS TAL SO CÛR. Un regâl misteriôs / GRIGNEI DI STORIE. Da la vendeme de ue a la sacralitât dal vin / FRIÛL EUROPE. Il Nobel pe Pâs ae Union Europeane: un ricognossiment e un incoragjament / INTERNAZIONÂL. Simpri plui aiar di indipendence / LADINIE. Striis, fadis, orcui / SLOVENIE. Il magjic mont dal teatri / AUSTRIE. I austriacs braurôs di vê un gnûf eroi mondiâl / PAGJINE TECNOLOGJICHE. La piçule buteghe dai splendôrs / CONCORS FOTOGRAFIC – REGOLAMENT. Prin Concors internazionâl di fotografie “LA (TÔ) PATRIE DAL FRIÛL… INTUN CLICK” / TAL ETERE. Cjastrons su Onde Furlane / MUSICHE. Cjantautôrs che a cirin “l’acuilon” / MUSICHE. Suns 2012: JoNoKognos a van tes Asturiis cui catalans di Alguer / GURIZE. Notiziari dal Friûl orientâl / CUSINE. Mignestre di fasûi, la ricete definitive / LA FABRICHE DAI… LIBRIS – GNOVIS IN VETRINE. Sant Simonut: fruts brâfs ma pôcs / SIMPRI BOGNS. Giorgio Feringo, Grops, il mecanismo e las ripetizions, Comeglians 2009 / DIBATIT LETERARI. Cualchi segnâl positîf / CONTECURTE. Il pipinot / LETARIS. A proposit di Sedean / LETARE. Rispueste al editoriâl di Dree Valcic su La Patrie di Otubar 2012 / MUSEU. Lis tradizions dal Friûl ocidentâl /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il Friûl in Europe, la Europe in Friûl e il Parlament European (PE) che al da segnâi di vite. Lis ultimis setemanis a son stadis pardabon plenis di novitâts. Tra lis plui bielis a son chês che a tocjin i rapuarts tra Friûl e Europe, almancul tal cjamp de produzion culturâl, de promozion dai dirits linguistics e de valorizazion des nestris specificitâts in relazion positive cun chês di chei altris, ator pal continent e magari ancje plui innà.
Cun cheste cjaladure specifiche, la atenzion e cole naturalmentri su Suns Europe, manifestazion che ai prins di Dicembar si à confermade in chel istès un barcon viert su la diversitât linguistiche de Europe, une vetrine europeane pe produzion musicâl, audiovisive e leterarie nostrane par furlan e une ocasion di incuintri e un moltiplicatôr di relazions e di colaborazions che se a vignaran gjestidis cun coerence e cun sintiment a saran pardabon zovevulis par ducj.
Za intant de conference stampe di presentazion de manifestazion, ai 23 di Novembar, si à palesade une cussience fuarte in chest sens, cuntun ategjament positîf e propositîf, no dome de bande dal president de ARLeF, Lorenzo Fabbro, dal assessôr regjonâl pe agricolture, Cristiano Shaurli, e dal president de Fondazion dal Teatri gnûf ”Zuan di Udin”, Paolo Vidali, ma ancje de bande dal assessôr pe culture dal Comun di Udin, Federico Pirone. Se si pense ae citât basche di Donostia-San Sebastian e al sucès che a àn vût la sô candidature tant che capitâl europeane de culture e cumò il so jessi capitâl culturâl vie par chest an, simori cuntune caraterizazion specifiche in tiermins identitaris, al vignarès di pensâ che, cuntune cussience e cuntune vision strategjiche di chê stesse fate, la capitâl del Friûl tal avignî e podarès fâ compagn e cun risultâts positîfs. Cuissà!
Par sigûr il Friûl al à mostrât ae Europe la sô muse miôr, chê multilengâl e multiculturâl, za ai 27 di Otubar di chest an. Al è sucedût a Bruxelles inte sede prestigjose dal Comitât des Regjons de Union Europeane, là che si à davuelt il Seminari anuâl dal NPLD (Network to promote linguistic diversity – Rêt europeane pe promozion de diversitât linguistiche). L’incuintri al è stât une ocasion par fâ il pont de situazion in cont dal rûl des lenghis minoritariis intes economiis europeanis e des potenzialitâts dal multilinguisim tant che fatôr di cressite economiche e ocupazionâl intes regjons de Europe. Inte suaze de cunvigne, inmaneade cu la colaborazion de Regjon Friûl-VJ e de ARLeF, e je stade presentade ancje la situazion des lenghis «altris» de regjon che e ten dongje la plui part dal Friûl cun Triest: il furlan, il sloven e il todesc.
In chê stesse zornade, prime di sere, li dal Ufici di Colegament de Regjon a Bruxelles e je stade screade la mostre “Furlan lenghe de Europe”, e je stade fate la presentazion de publicazion“99 domandis: diversitât linguistiche e dirits linguistics” e a son stâts un moment musicâl cun Loris Vescovo e une cerce di prodots tipics furlans par cure dal ERSA.
Tor de fin dal mês passât, joibe ai 24 di Novembar, inte sentade plenarie, il Parlament European al à fate buine – cun 479 vôts a pro, 37 cuintri e 107 astension – une risoluzion che e domande di fermâ i negoziâts cu la Turchie in cont de sô adesion ae UE, cuintri des misuris repressivis e des tantis violazions des libertâts e dai dirits di fonde metudis in vore de bande dal guvier di Ankara.
Juste tra la fin di Otubar e i prins di Novembar a son stâts sierâts altris cuindis media curdis e a son stâts arestâts diviers di lôr, tra gjornaliscj e dirigjents dal cuotidian Cumhuriyet, vôs de oposizion laiche turche. Cun di plui a son stâts impresonâts Selahattin Demirtaş e Figen Yüksekdağ, i doi copresidents dal Partît Democratic dal Popul (HDP), il tierç partît par numar di deputâts dentri dal Parlament turc e la fuarce principâl di oposizion al regjim dal president turc Recep Tayyip Erdoğan.
se (e viceversa).
Se la Comission Europeane no les daûr de indicazion dal PE al sarès un altri segnâl une vore brut, e no dome pe Europe. ❚
Marco Stolfo
FRIÛL EUROPE. Suns e siums di un Friûl european............
Il Friûl in Europe, la Europe in Friûl e il Parlament European (PE) che al da segnâi di vite. Lis ultimis setemanis a son stadis pardabon plenis di novitâts. Tra lis plui bielis a son chês che a tocjin i rapuarts tra Friûl e Europe, almancul tal cjamp de produzion culturâl, de promozion dai dirits linguistics e de valorizazion des nestris specificitâts in relazion positive cun chês di chei altris, ator pal continent e magari ancje plui innà.


text:
A SON TIMPS DI CRISI: ECONOMICHE, FINANZIARIE, POLITICHE E SOCIÂL. Chest al vâl un pôc dapardut, ma soredut in Europe. La situazion e je stade une ocasion buine, par tancj di lôr, par fâi cuintri ae Europe, al procès di integrazion europeane e aes istituzions continentâls. Chestis critichis a àn te smire in particolâr l’euro, che in teorie al è une monede fuarte, ma in pratiche al debil par vie che no à daûr une politiche unitarie, in particolâr in cjamp fiscâl e monetari.
A son critichis justis, dut câs chê di saltâ fûr de monede uniche, di tornâ a chês statâls di prime, e magari di tornâ a viodi (o a disfâ) i diviers Tratâts e duncje la stesse Union europeane e je une soluzion falade. La crisi no je tant chê de Europe che e je (o des “Europis” che a son: chê dal euro, chê di Schengen…), ma de Europe che e mancje. Il probleme al simpri chel: la Union Europeane e je fate sù dai Stâts, che di une bande a scuegnin passâ competencis e cuotis di sovranitât a chê e ancje ai nivei substatâi di guvier, ma di chê altre, par vie de lôr impostazion “ontologjiche”, no rivin a fâlu ad in plen.
E cussì si cjatisi ancjemò a mieze strade tal cjamp fiscâl e monetari cu lis busis che o vin za menzonât e in chel de economie, cun dut dal “marcjât unic”. E si è ancjemò plui indaûr sul plan politic, stant che i citadins e i lôr rapresentants tal Parlament european a partecipin masse pôc ae produzion di decisions operativis e di imprescj normatîfs e la UE e à une ande simpri plui “intergovernative” e simpri mancul “comunitarie”. Cul risultât che lis sieltis strategjichis o a vegnin fatis (o no fatis) tra vêts e tratativis cence fin o a vegnin cjapadis sù in maniere tecnocratiche: in ducj doi i câs cence la sovranitât e la democrazie che a coventin.
La atenzion palesade a nivel european viers de tutele des minorancis, che tai ultins agns e je lade al mancul, e je un spieli di dut chest. A coventin plui Europe, plui unitât e plui diversitât. ■
MARCO STOLFO
FRIÛL EUROPE. A coventin plui Europe, plui unitât e plui diversitâtMarco Stolfo
A SON TIMPS DI CRISI: ECONOMICHE, FINANZIARIE, POLITICHE E SOCIÂL. Chest al vâl un pôc dapardut, ma soredut in Europe. La situazion e je stade une ocasion buine, par tancj di lôr, par fâi cuintri ae Europe, al procès di integrazion europeane e aes istituzions continentâls. Chestis critichis a àn te smire in particolâr l’euro, che in teorie al è une monede fuarte, ma in pratiche al debil par vie che no à daûr une politiche unitarie, in particolâr in cjamp fiscâl e monetari.


text:
dimarts, de setembre 19, 2006
Setembar sfigât
Par cumò, setembar nol à partât bunis gnovis, dome brutis... forsit al jere un câs la fortune di lui, forsit no. Mah. Doman o torni in Friûl... viodûts i risultâts mi sa che al jere miôr se o restavi lâ a fâ nuie. Ciert che l'universitât e je un biel stress, se tu restis indaûr cui esams (come l'80% de int), parcè che no tu rivis mai a stacâ. Tant miôr a lis superiôrs... ma si sa o sin simpri nostalgjics e chel che al è passât nus samee perfet e chel di cumò un cesso. Ah, a Friuli DOC al à plovût. Normâl. Par mê dome a lui podaressin jessi sigûrs di no vê ploie. O se no la spostin in cualchi altri puest dal Friûl dulà che al plôf di mancul. Lis robis a son simpri chês, comunque, e al è simpri un casin di int che tu ti scjinfis a fâ une file dome par cjoli alc di mangiâ. La notizie piês e je però stade chê che cui ritîrs e robis cussì a la fin mi vevin dât un puest pal Erasmus in Irlande. Se no fossi un brâf frut, mi sares freât di dut e o sares partît. O scugnarai sfogâmi cun altris robis. Life is hard o ai sintût che diseve alc cussì pe muart di Oriana Fallaci, un sô test, che al diseve: La vite e je dure, però tu gjoldis. Ma e reste simpri dure. Parole sante
dimarts, de setembre 12, 2006
Mandi estât
Sì, no je finude ma cuasi. Îr o soi lât al mâr, a Cervia. No jeri mai lât di chês bandis, cun dut chel che cjacarin. Judizi: mâr... come a Grau/Lignan. Nuie di speciâl, ma jerin un cuatri bielis ondis. Spiage ben atrezade, cun bielis sdrais, divertiments pai fruts, palestre, musiche e vie indevant. In Friûl tu pais un casin par vê cuasi nuie... e no vin nancje cuissà ce bielecis di mâr. Fin cuant che i todescs a vegnin, dopo si rangiaran. Comunque di sere al è ormai frêt. Jo o studii, simpri chês robis, ce coions. I esams indaûr a son chei piês, e cuant che son tancj a samein ancje di plui. O soi un tic avilît ma neancje tant, mi soi rilassât par chel a Avost, par dismenteâ dut chist, ma dopo tu stâs pôc par tornâ al pont di prime. Sabide e domenie Friuli DOC. O crodi di lâ sù, al è za doi agns o forsit trê che no voi... e je comerciâl come fieste però e je simpri furlane. E la nostalgjie e je simpri tante. CHiste e je une biele citât e dut, ma nuie al è come il puest dulà che tu sês nassût. E tu lu capissis dome cuant che tu vâs vie. Good night
dilluns, de setembre 04, 2006
Back to bizness
O soi tornât a la dure realtât, prime o dopo se o ai timp fasarai un resocont...par intant chestis ca a son cuatri riis che o ai butât ju intun esam fat pôc fâ (e lât mâl, pe cronache... no crodi che mi daran un 30 dome scrivint chestis robis :D):
Va in casin tu e la tô materie
va a fâ cualchi robe plui serie
chistis robis ca no lis doprin plui
ma tu tu continuis, par cui?
Mi insumii di un puest diviars,
di cualchi colinute su pal Cjars
ma dulintor o viodi cuatri muris
ch'a fasin dutis lis robis plui duris
Cjantussi alc a vôs basse
stant atent a no mostrâmi masse
buti jù chistis cuatri riis par furlan
tant il torment al finirà, mâl, ma durman
Va in casin tu e la tô materie
va a fâ cualchi robe plui serie
chistis robis ca no lis doprin plui
ma tu tu continuis, par cui?
Mi insumii di un puest diviars,
di cualchi colinute su pal Cjars
ma dulintor o viodi cuatri muris
ch'a fasin dutis lis robis plui duris
Cjantussi alc a vôs basse
stant atent a no mostrâmi masse
buti jù chistis cuatri riis par furlan
tant il torment al finirà, mâl, ma durman
Subscriure's a: Missatges (Atom)


text:
Plui biei des stelis
Chêste e varès di jessi la Lune.
La lune no ven fûr tes fotografiis, no cun chês di puârs mortâi
che o pues fâ jo.
Par fotografâ la Lune a coventin bêçs,
ma forsit
al è just cussì.
Chê al resti alc che al miôr cjalâ e visâsal
Chê altre gnot no jere plene dal dut,
forsit un di prin o dopo
O forsit no
Al è compagn
Soi lât a cjata la frute a pît
Pai cjamps,
Passant dongje doi simiteris
Al jere cjalt, come jù pal dî,
E jo, pai cjamps, sintivi musiche,
Al è clâr,
ma un moment, un moment sôl,
viodint i pins dal simiteri denant de Lune
O ai scuegnût studâ
sintî i gris
chel sbisiâ des bestiis di gnot
te jerbe
che no tu sâs mai se al è un surisin o un elefant
e mi soi domandât ce che o fasevi,
pai cjamps
a miezegnot passade
a pît
dongje di un simiteri
a cjalâ la lune plene…
e come in dutis li robis de vite,
de mê,
mi soi rispuindût
Boh… e ce utu che sepi jo!
e ai tornât a tacâ i Alice in chains
e a cjaminâ
e i lumins
o ai scuviert
ogni tant son plui biei des stelis.


text:
Tumieç, capitâl de Cjargne, si slungje sul grant fonts de val dal flum Tiliment, lassantjur lis primis rivis a lis piçulis e carateristichis frazions. Fasêt une soste! O discuvierzarês une citât alpine uniche par vie dai siei palaçs nobiliârs elegants, des glesiis antighis e des stradutis sugjestivis dal centri storic. Une cjaminade plasevule tal segn dal fâ compris, passant par puartis e passaçs cuvierts, us puartarà tal cûr de citât, animât di boutique, laboratoris gastronomics, cine e teatri.
Jentrant in Cjargne, Damâr al è il paîs des aghis, des pissandis, dai piçui lâts. Culì ogni an si festeze un event gastronomic che no si pues pierdi: la Fieste dal gjambar, in onôr de liende che, di gjenerazion in gjenerazion, si tramande in chest paîs. De bande di misdì lis alturis di Vergegnas si spieglin intun piçul lât artificiâl cun aghis verdis, biel che la crete e la plêf di Cesclans a sierin la concje e a scuindin la viste dal lât di Cjavaç, il plui vast de regjon.


text:
Il mês stât al è vignût fûr l’elenc des 18 Uti (Unions teritoriâls intercomunâls), i ents che e varessin di sostituî lis provincis te gnove organizazion de Regjon. L’elenc al va de “Unione Giuliana” (cul numar 1, nancje discori!) a la “Unione del Noncello” cul numar 18. Par fâi cuintri a cheste riforme 57 Comuns des provinciis di Udin, Gurize e Pordenon a an fat ricors devant dal Tar dal Friûl – Vignesie Julie cuintri de Regjon. E cumò si metarà dongje tal judizi ancje la Provincie di Udin proponint un at di intervent volontari “ad adiuvandum” a poie dai ricorints principâi sul anulament dai ats aministratîfs contestâts, par fâ valê i principis di autonomie, sussidiarietât, rapresentativitât e democraticitât une vore comprometûts de riforme dai ents locâi (leç 26/2014). “La gnove gjeografie dal Friûl – Vignesie Julie dissegnade de Regjon tal non di une plui grande eficience e razionalizazion, – al spieghe il President de Provincie di Udin Pietro Fontanini – e crearà cetancj disecuilibris teritoriâi a dam dal Friûl, cûr di cheste regjon, ma ancje pesantis consecuencis te organizazion, te ufierte dai servizis e te spese de machine aministrative che, magari cussì no, e cressarà smascarant il sparagn prometût ai citadins che si spietin propit chest dai aministradôrs”.
Fontanini al spieghe cualis che a saran lis consecuencis de gnove sudivision aministrative. “Triest e mantignarà il so status quo cun ents, beneficis e privileçs che no si puedin tocjâ; al cambiarà dome il non, di Provincie a Uti di Triest. Gurize e ven dividude in dôs Unions, Pordenon in cinc e la provincie di Udin e ven fruçonade in dîs realtâts inmò di verificâ e sperimentâ”. Cu la riperimetrazion fate buine de Zonte regjonâl a son lâts a patràs ancje i dissens dal Grant Pordenon e dal Grant Udin che a podevin in cualchi maniere tignî dentri lis consecuencis de riforme sul Friûl: “dome unions slargjadis e compatis tra la citât e l’hinterland – al comente Fontanini – a podevin fâ in mût di difindi i interès dal Friûl e fâi cuintri al indebiliment a pro de aree juliane che, invezit, di cheste division e ven fûr inmò plui fuarte”. ❚
Redazion
Jessût l’elenc des 18 “Uti”. Fontanini al tone: “Triest nol si pues tocjâ, il Friûl fruçât”. E Provincie e Comuns a fasin ricors............
Il mês stât al è vignût fûr l’elenc des 18 Uti (Unions teritoriâls intercomunâls), i ents che e varessin di sostituî lis provincis te gnove organizazion de Regjon. L’elenc al va de “Unione Giuliana” (cul numar 1, nancje discori!) a la “Unione del Noncello” cul numar 18. Par fâi cuintri a cheste riforme 57 Comuns des provinciis di Udin, Gurize e Pordenon a an fat ricors devant dal Tar dal Friûl – Vignesie Julie cuintri de Regjon. E cumò si metarà dongje tal judizi ancje la Provincie di Udin proponint un at di intervent volontari “ad adiuvandum” a poie dai ricorints principâi sul anulament dai ats aministratîfs contestâts, par fâ valê i principis di autonomie, sussidiarietât, rapresentativitât e democraticitât une vore comprometûts de riforme dai ents locâi (leç 26/2014). “La gnove gjeografie dal Friûl – Vignesie Julie dissegnade de Regjon tal non di une plui grande eficience e razionalizazion, – al spieghe il President de Provincie di Udin Pietro Fontanini – e crearà cetancj disecuilibris teritoriâi a dam dal Friûl, cûr di cheste regjon, ma ancje pesantis consecuencis te organizazion, te ufierte dai servizis e te spese de machine aministrative che, magari cussì no, e cressarà smascarant il sparagn prometût ai citadins che si spietin propit chest dai aministradôrs”.


text:
Mê mari e je di Loncje / gno pari di Cjanùs / a son colâts tal lutto / par che al è muart il mus / Al jere un mus di monte / un mus lavoradôr / al è par chest che il nono al è deventât un siôr.
No crodarês, ma chest al è il test di une cjançon di Dj Tubet. “Vilotis RubaDub” al è un toc reggae che al dopre vilotis (chi, par esempli, “Ducj i mus a montin”) tal ritmi dancehall sleng teng di King Jammy. La cjançon e je stade regjistrade e “dubade” di Mauro Tubetti a Nimis chest Istât. Ma cemût mai Tubet aial sielzût di doprâ lis cjantis tradizionâls e di metilis adun cu la musiche de Gjamaiche? «Parcè che lis nestris vilotis a son une forme antighe di rap e di cantilene, simile a chê gjamaicane dal periodi rubadub prime de dancehall moderne», al sclarìs Tubet. «Lis vilotis a fasin une uniche cjançon insiemi, come se e fos une storie a puntadis, a componin un test plui grant. E il sleng teng al è il prin ritmi digjitâl, ven a stâi il prin ritmi de storie gjamaicane che nol è fat cun struments sunâts ma cun tastieris midi. La mê idee duncje e font un omaç ae nestre storie cu la musiche moderne». “Rub-a-dub-dub” e je ancje une cantilene inglese dal 1800: «Tal titul o ai volût fâ capî che la nestre lenghe e vâl come l’inglês», al zonte il musicist. «Interpretant il rûl dal deejay di chê volte in Gjamaiche, mi soi imagjinât di contâ lis nestris cantilenis in chê modalitât. Di plui, o ai volût fâlu inte modalitât maiôr, parcè che cussì mi pareve di dâi une altre acentazion psicologjiche di soreli e di vite, e ancje di scherç e lizerece, parcè che de bande de zoventût mi somee che lis vilotis a vegnin viodudis masse come une robe antighe e brute. Ogni tant, o ai citade la melodie origjinâl par dâi dignitât ae forme origjinâl e messedâle cu la forme tipiche des tabaiadis reggae, par fâ viodi che no je diference: lis dôs a valin e a fasin il stes lavôr sociâl di tignî dongje la int, contant storiis che a restin, simpri su chel pedâl, simpri su chê ande, inte maniere tipiche dai cjants popolârs». Di cualchi mês indaûr, al è un altri tentatîf dal artist di fâ un mix di tradizions popolârs in version contemporanie. In “Future Generation” di Dj Tubet feat Navid Freedom, regjistrade a Fevrâr, si cjate une “Scjaraçule Maraçule” nostrane, metude dongje di un cjant de tradizion persiane. E a sunin adun che a somein fatis di pueste. Lino Straulino e Stefano Montello lu vevin dit: «Vuê, cjantâ vilotis al è plui rivoluzionari che fâ rock. E i nestris rappers a son perfets par fâlu a ritmi di rap». Veju ca servîts. Intal toc “Love inna di danz” di Tubet dal 2012, e je une citazion de vilote “La ligrie”, adatade in ritmiche e in notazion. Bielissime, su Youtube si cjate une home session a Sant Denêl dal 2010 cun Giulio Venier, Midi violin, Improfolc e Dj Tubet che a cjantin la vilote “Sot il balcon”. Ma nol è inmò timp plen di vilotis par DjTubet: «Prime si scugne cjatâ un prodot che al plasedi ai zovins e che al sedi credibil ancje di un pont di viste comerciâl, po dopo si pues sfumâlu cun alc di nestri, fin a fâ scuvierzi ancje alc di pûr» al dîs. «Ma jo, pal moment, o sint la dibisugne di afermâmi miôr dentri des culturis musicâls che o rapresenti». Nô lu spietìn, parcè che Tubet che al fâs rap cu lis vilotis, al è une vore bulo. ❚
Natascia Gargano
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +